Wees toegewyd tot verandering - Solidariteit GildesSolidariteit Gildes Wees toegewyd tot verandering - Solidariteit Gildes
Home / Ambagte / Wees toegewyd tot verandering
Wees toegewyd tot verandering
Deur Higgs Venter
Aan die begin van die nuwe werkweek waar ons weer na die nuwe "normaal" kon terugkeer is ek vanoggend bewus van die feit dat ek regtig na die eerste dag terug op kantoor uitgesien het. Die uitsien was egter maar van korte duur. Ons gaan nou eers aan die einde van die maand, indien alles goed gaan, weer kantoor toe kan gaan, dus is my huis vir nóg 'n rukkie die skool, kerk en kantoor.
Ewe skielik is motivering weer deel van die samestelling. Motivering word deur Pinder beskryf as 'n stel van energieke kragte wie se oorsprong intrinsiek sowel as in omstandighede wat nie binne die persoon se beheer is nie, ontstaan. Dit word ook beskryf as 'n persoon se persoonlike intensiteit, rigting en volhoubaarheid om 'n doelwit te kan bereik.
Die werklikheid van die nie-konstante, maar konstante verandering is deel van ons lewe die afgelope paar weke. Deur om toegewyd te wees tot verandering is egter iets anders as om net gemotiveerd te wees om jou werk en persoonlike doelwitte te bereik. Dit verwys na jou persoonlike motivering tot die verandering wat besig is om te gebeur. Toewyding tot verandering word beskryf as 'n kragtige ingesteldheid wat elkeen van ons se aksies wat nodig is om gemotiveerd te bly om dit wat nodig is vir die suksesvolle implementering van die verandering, beïnvloed. Motivering kan vir nou nie gesoek word by jou persoonlike behoefte om suksesvol te wees nie, ons kan nie nou verhoudinge soos altyd ontwikkel deur 'n koffie saam met iemand te gaan drink nie en ewe skielik is beheer van uitkomste nie meer 'n opsie nie. Jou beïnvloeding by die kantoor is ook nie meer 'n motiveringsinstrument nie. Die meeste van ons kry energie deur saam met ander mense te werk. Nou werk ons nog steeds saam, maar is net nie meer saam nie en dit beïnvloed ons ingesteldheid teenoor die verandering.
Vrees wat op soveel gebiede tydens hierdie tyd 'n rolspeler is, kan 'n mens se motivering negatief beïnvloed en as gevolg daarvan gaan jou persoonlike verwagtinge oor die uitkoms van die Covid-19 nie goed wees nie. Dalk is hierdie die ideale geleentheid om 'n paar nuwe doelwitte te stel. Alles lyk immers klaar anders en jou doelwitte van Januarie kan verseker nie meer relevant wees nie – dit sal aangepas moet word. Die stel van doelwitte sal jou help om gefokus te bly funksioneer, jy gaan in hierdie proses weer jou innerlike motivering ontdek en die ekstra twee weke se inperking gaan maar net nog iets wees wat jy gaan kan hanteer omdat jy gemotiveerd is vir die verandering en nie gedwing voel om te verander as gevolg van Covid-19 nie. Hou die volgende paar punte ingedagte wanneer jy aan jou nuwe doelwitte (motivering) werk:
Dit moet spesifiek en uitdagend wees. Jy moet gemotiveerd voel om jou beste te doen en dit moet uitdagend wees.
Onthou, indien die doelwit (motivering) nie meetbaar gaan wees nie gaan dit jou nie motiveer nie. Kry dus iets wat jy jouself aan kan meet en maak seker dit is iets wat jou energie gee, want hieruit gaan nuwe motivering ontstaan.
Stel vir jouself tydlyne om seker te maak jy bly positief en gemotiveerd om dit te bereik.
Kommunikeer belangrike boodskappe met jou kollegas. Hierdie motiveer nie net jouself nie, maar dit beïnvloed jou kollegas positief. Let op die volgende in jou kommunikasie met kollegas:
Verduidelik hoekom jy die boodskap kommunikeer. Indien ek jou perspektief verstaan gaan dit my motiveer om jou te help tydens die verandering waarin ons is.
Deel jou sukses met jou kollegas, veral wat die verandering aanbetref.
Onthou jy is nie alleen in hierdie tyd nie. Baie van ons het dieselfde vrae en bekommernisse, maar een ding is egter 'n sekerheid: Ons moet gemotiveerd bly om suksesvol te wees!